安察洛堤再創紀錄 將成首位歐聯200戰主帥
2024年04月08日 16:03
東網電視
更多新聞短片
安察洛堤是歐聯史上唯一4次奪冠的主帥。(Getty Images)
周三(10日)凌晨歐聯8強首回合,皇家馬德里將於主場迎戰曼城,今仗對於皇馬教練安察洛堤有特別意義,因為佢將會成為1992/93年球季歐聯改制以來,賽事史上首位領軍200戰(不包括外圍賽)主帥,當然希望以贏波慶祝刷新紀錄。
安察洛堤曾經帶領8支球隊出戰歐聯正賽,包括帕爾馬、祖雲達斯、AC米蘭、車路士、巴黎聖日耳門、拜仁慕尼黑、拿玻里、皇馬,其中以執教AC米蘭期間出戰最多場歐聯,達到73場,並奪得2次冠軍,亦協助皇馬2次捧盃,所以「肥安」亦係歐聯史上唯一4次奪冠嘅主帥。
現年64歲嘅安察洛堤將迎來教波生涯第200場歐聯,賽前佢話:「我仲記得執教第1場歐聯係帕爾馬對布拉格斯巴達,依家就來達到第200場,的確意義重大,可以喺球壇工作咁多年,已經算成功,特別係我呢個年紀。」安察洛堤上年12月同皇馬續約至2026年6月,仲有大把機會再改寫紀錄。